title: Odluka Vijeća (ZVSP) 2017/1562 od 14. rujna 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               15.9.2017

               HR

               Službeni list Europske unije

               L 237/86

         ODLUKA VIJEĆA (ZVSP) 2017/1562
   od 14. rujna 2017.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (1),
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. svibnja 2016. donijelo Odluku (ZVSP) 2016/849 o mjerama ograničavanja protiv Demokratske Narodne Republike Koreje („DNRK”).

               (2)

               Vijeće sigurnosti Ujedinjenih naroda („VSUN”) 5. kolovoza 2017. donijelo je Rezoluciju 2371 (2017) („RVSUN 2371 (2017)”) u kojoj je izrazilo najozbiljniju zabrinutost zbog testiranja balističkih projektila koje je Demokratska Narodna Republika Koreja izvela 3. i 28. srpnja 2017. i napomenulo da sve takve aktivnosti doprinose razvoju sustava za ispaljivanje nuklearnog oružja i povećavaju napetosti u regiji i šire.

               (3)

               RVSUN-om 2371 (2017) proširuju se zabrana uvoza određene robe iz DNRK-a, ograničenja financijskih transakcija i ograničenja za brodove DNRK-a.

               (4)

               RVSUN-om 2371 (2017) ograničava se i broj radnih dozvola koje se mogu izdati državljanima DNRK-a.

               (5)

               Radi provedbe određenih mjera predviđenih u ovoj Odluci potrebno je daljnje djelovanje Unije.

               (6)

               Odluku (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka (ZVSP) 2016/849 mijenja se kako slijedi:

               1.

               Članak 7. zamjenjuje se sljedećim:
               „Članak 7.
               1.   Nabava iz DNRK-a od strane državljana država članica ili uz uporabu plovila ili zrakoplova pod zastavom države članice, ugljena, željeza i željezne rude zabranjena je bez obzira na to potječu li s državnog područja DNRK-a.
               2.   Unija poduzima potrebne mjere radi utvrđivanja relevantnih predmeta na koje se odnosi stavak 1.
               3.   Stavak 1. ne primjenjuje se u odnosu na ugljen za koji država članica koja ga nabavlja potvrdi na temelju vjerodostojnih informacija da nije potekao iz DNRK-a te da je prevezen kroz DNRK samo radi izvoza iz luke Rajin (Rason), pod uvjetom da ta država članica prethodno obavijesti Odbor za sankcije te da takve transakcije nisu povezane s ostvarivanjem prihoda za nuklearne programe ili programe balističkih projektila DNRK-a ili za druge aktivnosti zabranjene RVSUN-ovima 1718 (2006), 1874 (2009), 2087 (2013), 2094 (2013), 2270 (2016), 2321 (2016) ili 2356 (2017) ili ovom Odlukom.
               4.   Nabava iz DNRK-a od strane državljana država članica ili uz uporabu plovila ili zrakoplova pod zastavom države članice, olova ili olovne rude zabranjena je bez obzira na to potječu li s državnog područja DNRK-a.
               5.   Unija poduzima potrebne mjere radi utvrđivanja relevantnih predmeta na koje se odnosi stavak 4.”.

               2.

               Umeće se sljedeći članak:
               „Članak 9.a
               1.   Zabranjuje se nabava plodova mora iz DNRK-a koju vrše državljani država članica ili koja se vrši uporabom plovila ili zrakoplova pod zastavama država članica bez obzira na to potječu li plodovi mora s državnog područja DNRK-a.
               2.   Unija poduzima potrebne mjere radi utvrđivanja relevantnih predmeta na koje se odnosi stavak 1., a koji obuhvaćaju ribu, rakove, mekušce i druge vodene beskralježnjake u svim oblicima.”.

               3.

               U članku 11. stavku 2. točka (c) zamjenjuje se sljedećim:

                           „(c)

                           pokretanje novih zajedničkih pothvata ili zadružnih subjekata sa subjektima ili pojedincima iz DNRK-a ili širenje postojećih zajedničkih pothvata dodatnim ulaganjima, djelujući u ime vlade DNRK-a ili ne, osim ako je Odbor za sankcije unaprijed i pojedinačno za svaki slučaj odobrio takve zajedničke pothvate ili zadružne subjekte;”.

               4.

               U članku 13. točka 1. zamjenjuje se sljedećim:

                           „1.

                           Ne provodi se nikakav prijenos ni poravnanje sredstava u DNRK-u ili iz njega, osim u slučaju transakcija koje su obuhvaćene područjem primjene točke 3. i koje su odobrene u skladu s točkom 4.”.

               5.

               Umeće se sljedeći članak:
               „Članak 13.a
               Države članice smatraju da su društva koja pružaju financijske usluge usporedive s onima koje pružaju banke kao financijske institucije za svrhe provedbe članaka 13., 14. i 24.a.”.

               6.

               U članku 16. stavak 6. zamjenjuje se sljedećim:
               „6.   Države članice poduzimaju potrebne mjere za zapljenu i uklanjanje predmeta, tako da ih unište, onesposobe ili učine neupotrebljivima, pohrane ili prenesu radi uklanjanja u državu koja nije ni država podrijetla ni odredišta, kojih su opskrba, prodaja, prijenos ili izvoz zabranjeni RVSUN-ovima 1718 (2006), 1874 (2009), 2087 (2013), 2094 (2013), 2270 (2016), 2321 (2016) ili 2371 (2017) i koji su identificirani inspekcijama, na način koji je u skladu s primjenjivim međunarodnim pravom.”.

               7.

               U članku 18.a dodaju se sljedeći stavci:
               „6.   Države članice zabranjuju plovilu koje je Odbor za sankcije uvrstio na popis ulazak u svoje luke ako je uvrštavanjem na popis Odbor za sankcije tako odredio, osim u slučaju nužde ili ako se plovilo vraća u luku polaska ili ako Odbor za sankcije unaprijed utvrdi da je to pristajanje potrebno zbog humanitarnih razloga ili drugih razloga koji su u skladu s ciljevima RVSUN-ova 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) ili 2371 (2017).
               7.   U Prilogu VI. navode se plovila iz ovog članka stavka 6. koje je Odbor za sankcije uvrstio na popis u skladu sa stavkom 6. RVSUN-a 2371 (2017).”.

               8.

               U članku 22. stavak 1. zamjenjuje se sljedećim:
               „1.   Zabranjeno je registrirati plovila u DNRK-u, pribaviti za plovilo odobrenje za korištenje zastavom DNRK-a ili posjedovati, unajmiti, upravljati njime ili pružati bilo kakve usluge klasifikacije plovila, certificiranja ili povezane usluge, ili osigurati ikoje plovilo pod zastavom DNRK-a, kao i čarter takvih plovila.”.

               9.

               Umeće se sljedeći članak:
               „Članak 26.a
               1.   Države članice nakon 5. kolovoza 2017. ne smiju premašiti ukupan broj radnih dozvola za državljane DNRK-a koje su dodijeljene u njihovoj nadležnosti i valjane na dan 5. kolovoza 2017.
               2.   Stavak 1. ne primjenjuje se ako Odbor za sankcije unaprijed za svaki slučaj pojedinačno odredi da je zapošljavanje dodatnih državljana DNRK-a uz broj radnih dozvola izdanih pod nadležnošću države članice 5. kolovoza 2017. potrebno radi pružanja humanitarne pomoći, denuklearizacije ili neke druge svrhe koja je u skladu s ciljevima RVSUN-ova 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) ili 2371(2017).”.

               10.

               U članku 33. stavak 1. zamjenjuje se sljedećim:
               „1.   Vijeće provodi izmjene Priloga I., IV. i VI. na temelju odlučivanja Vijeća sigurnosti ili Odbora za sankcije.”.

               11.

               Naslov Priloga IV. zamjenjuje se sljedećim:
               „Popis plovila iz članka 18.a stavka 5.”.

               12.

               Dodaje se sljedeći Prilog:„
                  PRILOG VI.
                  Popis plovila iz članka 18.a stavka 7.
               ”.
         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 14. rujna 2017.

            Za Vijeće

            Predsjednik

         A. ANVELT

      (1)  SL L 141, 28.5.2016., str. 79.


title: 2000/745/EZ: Odluka Komisije od 29. studenoga 2000. o preuzimanju obveza vezano uz antidampinške i antisubvencijske postupke u vezi s uvozom određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda (priopćena pod brojem dokumenta C(2000) 3603)

text:
               11/Sv. 036

               HR

               Službeni list Europske unije

               203

         32000D0745

               L 301/88

               SLUŽBENI LIST EUROPSKE UNIJE

               29.11.2000.

      ODLUKA KOMISIJE

   od 29. studenoga 2000.
   o preuzimanju obveza vezano uz antidampinške i antisubvencijske postupke u vezi s uvozom određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda
   (priopćena pod brojem dokumenta C(2000) 3603)
   (2000/745/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1), kako je zadnje izmijenjena Uredbom (EZ) broj 2238/2000 (2) („Osnovna uredba o antidampinškim mjerama”), a posebno njezine članke 8. i 9.,
   uzimajući u obzir Uredbu Vijeća (EZ) br. 2026/97 od 6. listopada 1997. o zaštiti od subvencioniranog uvoza (3) („Osnovna uredba o antisubvencijskim mjerama”), a posebno njezine članke 13. i 15.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Slijedom Uredbe (EZ) br. 1742/2000 (4), Komisija je uvela privremene antidampinške pristojbe na uvoze određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda na područje Zajednice.

               (2)

               Slijedom Uredbe (EZ) broj 1741/2000 (5) Komisija je uvela privremene kompenzacijske pristojbe na uvoze PET-a podrijetlom iz Indije, Malezije, Tajvana i Tajlanda na područje Zajednice.

               (3)

               Nakon donošenja privremenih antidampinških i kompenzacijskih mjera, Komisija je nastavila provoditi ispitni postupak utvrđivanja dampinga, subvencioniranja, štete i interesa Zajednice. Konačni rezultati i zaključci ispitnog postupka navedeni su u Uredbi (EZ) broj 2604/2000 (6), o uvođenju konačne antidampinške pristojbe na uvoze PET-a podrijetlom iz Indije, Indonezije, Malezije, Republike Koreje, Tajvana i Tajlanda, te u Uredbi Vijeća (EZ) broj 2603/2000 (7) o uvođenju konačne kompenzacijske pristojbe na uvoze PET-a podrijetlom iz Indije, Malezije i Tajlanda.

               (4)

               Ispitni postupci potvrdili su preliminarne rezultate u smislu postojanja štetnog dampinga vezanog uz uvoze iz Indije, Indonezije, Malezije, Republike Koreje, Tajvana i Tajlanda te štetnog subvencioniranja vezano uz uvoze iz Indije, Malezije i Tajlanda.

         B.   PREUZETE OBVEZE

               (5)

               Nakon donošenja privremenih antidampinških i kompenzacijskih mjera, dva indijska izvozna poduzeća koja su sudjelovala u oba ispitna postupka ponudila su na sebe preuzeti određene obveze (u smislu članka 8. stavka 1. Osnovne uredbe o antidampinškim mjerama i članka 13. stavka 1. Osnovne uredbe o antisubvencijskim mjerama). Štoviše, vezano uz antidampinški ispitni postupak, određene obveze ponudila su preuzeti i dva indonezijska izvozna poduzeća. Sukladno preuzetim obvezama, izvozna poduzeća o kojima je riječ ponudila su da klijentima s kojima nisu poslovno povezani, predmetni proizvod neće prodavati po cijenama nižim od određenih najnižih cijena.

               (6)

               Komisija smatra da se obveze koje su na sebe ponudile preuzeti indijske tvrtke Pearl Engineering Polymers Limited i Reliance Industries Limited mogu prihvatiti, jer otklanjaju štetne učinke dampinga i subvencioniranja. Komisija također smatra da se mogu prihvatiti i obveze koje je na sebe ponudila preuzeti indonezijska tvrtka P.T. Polypet Karyapersada, jer iste otklanjaju štetne učinke dampinga. Štoviše, redovita i detaljna izvješća koja su se ove tvrtke obvezale dostavljati Komisiji omogućit će učinkovito praćenje provedbe tih mjera. Nadalje, spremnost na suradnju ovih tvrtki tijekom ispitnog postupka, njihova struktura i organizacija prodaje te specifičnosti predmetnog proizvoda takve su naravi da Komisija smatra da će ograničiti rizik od izbjegavanja obveze (obveza).

               (7)

               Druga indonezijska tvrtka također je ponudila na sebe preuzeti određene obveze. No ta je tvrtka u nekim relevantnim aspektima antidampinškog postupka dostavila lažne i obmanjujuće informacije te se njezinu suradnju ne može ocijeniti korektnom i pouzdanom (vidjeti uvodnu izjavu 13. Uredbe (EZ) broj 2604/2000). Sukladno navedenome Komisija nije bila zadovoljna učinkovitošću praćenja preuzete obveze ove tvrtke te je stoga predmetna ponuda odbačena.

               (8)

               Kako bi se osiguralo učinkovito poštovanje i praćenje preuzetih obveza, u trenutku kada se nadležnom carinskom tijelu, u skladu s preuzetom obvezom, podnese zahtjev za izdavanje odobrenja za puštanje proizvoda u slobodan promet, izuzeće od pristojbe bit će uvjetovano postojanjem ispravne „komercijalne fakture obveznika” koju treba predočiti carinskoj službi predmetne države članice. Takvu fakturu mora ispostaviti tvrtka čija je ponuda o preuzimanju obveze prihvaćena, a ista mora sadržavati podatke navedene u prilozima Uredbi (EZ) broj 2604/2000 i Uredbi (EZ) broj 2603/2000. U slučaju da takva faktura nije priložena, odnosno da ne odgovara proizvodu predočenom carinskom tijelu, tvrtka će biti obvezna platiti odgovarajuću carinsku stopu, kako bi se osigurala učinkovita primjena preuzete obveze.

               (9)

               U slučaju kršenja ili povlačenja iz preuzete obveze, odnosno postojanja osnovane sumnje na njezino kršenje moguće je, u skladu s člankom 8. stavcima 9. i 10. Osnovne uredbe o antidampinškim mjerama te tamo gdje je to primjenjivo, u skladu s člankom 13. stavcima 9. i 10. Osnovne uredbe o antisubvencijskim mjerama, uvesti privremenu ili konačnu pristojbu,

         DONIJELA JE OVU ODLUKU:
   Članak 1.
   Ovime se prihvaćaju obveze koje su u okviru antidampinškog ispitnog postupka vezanog uz uvoze određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda te antisubvencijskog ispitnog postupka vezanog uz uvoze stanovitog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda na sebe ponudile preuzeti dolje navedene izvozne tvrtke.

               Država

               Proizvođač

               Dodatna TARIC oznaka

               Indija

               Pearl Engineering Polymers Limited

               A182

               Indija

               Reliance Industries Limited

               A181

               Indonezija

               P.T. Polypet Karyapersada

               A193

         Članak 2.
   Ova Odluka stupa na snagu sljedećeg dana od dana objave u Službenom listu Europskih zajednica.
   Ova je Odluka u cijelosti obvezujuća i izravno se primjenjuje u svim državama članicama.

      Sastavljeno u Bruxellesu 29. studenoga 2000.

            Za Komisiju

         Pascal LAMY

            Član Komisije

      (1)  SL L 56, 6.3.1996., str. 1.

      (2)  SL L 257, 11.10.2000., str. 2.

      (3)  SL L 288, 21.10.1997., str. 1.

      (4)  SL L 199, 5.8.2000., str. 48.

      (5)  SL L 199, 5.8.2000., str. 6.

      (6)  SL L 301, 30.11.2000., str. 21.

      (7)  SL L 301, 30.11.2000., str. 1.


title: Odluka Vijeća (EU) 2015/1289 od 13. srpnja 2015. o nametanju novčane kazne Španjolskoj za manipuliranje podacima o deficitu u Autonomnoj zajednici Valenciji

text:
               28.7.2015

               HR

               Službeni list Europske unije

               L 198/19

         ODLUKA VIJEĆA (EU) 2015/1289
   od 13. srpnja 2015.
   o nametanju novčane kazne Španjolskoj za manipuliranje podacima o deficitu u Autonomnoj zajednici Valenciji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1173/2011 Europskog parlamenta i Vijeća od 16. studenoga 2011. o učinkovitoj provedbi proračunskog nadzora u europodručju (1), a posebno njezin članak 8. stavak 1.,
   uzimajući u obzir Delegiranu odluku Komisije 2012/678/EU od 29. lipnja 2012. o istragama i novčanim kaznama povezanima s manipuliranjem statistikama kako je navedeno u Uredbi (EU) br. 1173/2011 (2),
   uzimajući u obzir izvješće Komisije o istrazi povezanoj s manipuliranjem statističkim podacima u Španjolskoj, kako je navedeno u Uredbi (EU) br. 1173/2011, doneseno 7. svibnja 2015.,
   uzimajući u obzir preporuku Europske komisije,
   budući da:

               (1)

               U skladu s člankom 126. stavkom 1. Ugovora o funkcioniranju Europske unije (UFEU), države članice trebaju izbjegavati prekomjerni državni deficit. Podaci o državnom deficitu i dugu koji su povezani s primjenom članaka 121. i 126. UFEU-a ili primjenom Protokola br. 12 o postupku u slučaju prekomjernog deficita koji je priložen Ugovorima od ključne su važnosti za koordinaciju ekonomskih politika u Uniji.

               (2)

               U cilju učinkovitije provedbe proračunskog nadzora u europodručju i sprječavanja pogrešnog prikazivanja podataka o javnom deficitu i o dugu, bez obzira na to je li namjerno ili zbog ozbiljne nepažnje, Vijeće, koje djeluje na preporuku Komisije, može odlučiti nametnuti novčanu kaznu državi članici koja je odgovorna za takvo djelo.

               (3)

               Komisija je 11. srpnja 2014. pokrenula istragu o manipuliranju statističkim podacima u Španjolskoj kako je navedeno u Uredbi (EU) br. 1173/2011. Preliminarni nalazi istrage poslani su Španjolskoj 19. veljače 2015. radi podnošenja primjedaba, u skladu sa zahtjevom iz Delegirane odluke 2012/678/EU. Španjolska je na vrijeme dostavila svoje pisane primjedbe na preliminarne nalaze.

               (4)

               Komisija je 7. svibnja 2015. donijela izvješće o istrazi povezanoj s manipuliranjem statističkim podacima u Španjolskoj kako je navedeno u Uredbi (EU) br. 1173/2011, uzimajući u obzir pisane primjedbe koje je podnijela Španjolska.

               (5)

               U svojem izvješću Komisija je zaključila da da je tijelo državnog sektora Španjolske, Regionalni revizorski ured Autonomne zajednice Valencije, odgovorno za krajnju nepažnju u vezi s nebilježenjem rashoda u zdravstvu i nepoštovanjem obračunskog načela u nacionalnim računima, što je pak uzrokovalo netočno izvješćivanje o podacima o državnom deficitu Španjolske Komisiji (Eurostatu) u ožujku 2012. Na temelju nalaza Komisije primjereno je zaključiti da je zbog ozbiljne nepažnje došlo do pogrešnog prikazivanja podataka o deficitu kada je Španjoplska dostavila netočne podatke Eurostatu u ožujku 2012.. Zbog toga je nametanje novčane kazne opravdano.

               (6)

               Novčana kazna ne bi smjela premašivati 0,2 % bruto domaćeg proizvoda Španjolske u 2014.

               (7)

               Referentni iznos novčane kazne koja se nameće trebao bi biti 5 % učinka pogrešnog prikazivanja na deficit opće države Španjolske u relevantnim godinama koje su obuhvaćene obaviješću u kontekstu postupka prekomjernog deficita (EDP). Revizijom rashoda o kojima je Španjolska izvijestila u obavijesti o EDP-u u travnju 2012. utvrđena je razlika u iznosu od 1,893 milijardi EUR. Referentni iznos bi stoga trebao biti 94,65 milijuna EUR.

               (8)

               Uzimajući u obzir kriterije iz članka 14. stavka 3. točke (a) Delegirane odluke 2012/678/EU, Komisija je u svojem izvješću zaključila da pogrešno prikazivanje podataka nije imalo znatan učinak na funkcioniranje osnaženoga gospodarskog upravljanja Unijom zbog ograničenog učinka na ukupni deficit Španjolske. Osim toga, u izvješću Komisije zaključuje se i da su točni podaci dostavljeni ubrzo nakon objave netočnih podataka o deficitu za Španjolsku u travnju 2012., čime je omogućeno provođenje revizije tih podataka za Španjolsku još u 2012. godini. Zbog toga je smanjenje novčane kazne opravdano.

               (9)

               Uzimajući u obzir kriterije iz članka 14. stavka 3. točke (b) Delegirane odluke 2012/678/EU, Komisija je u svojem izvješću zaključila da je pogrešno prikazivanje bilo posljedica ozbiljne nepažnje. U tom se pogledu iznos novčane kazne ne bi trebao prilagođavati.

               (10)

               Uzimajući u obzir kriterije iz članka 14. stavka 3. točke (c) Delegirane odluke 2012/678/EU, Komisija je u svojem izvješću zaključila da je za pogrešno prikazivanje podataka bilo odgovorno jedno tijelo državnog sektora Španjolske. Zbog toga je smanjenje novčane kazne opravdano.

               (11)

               Uzimajući u obzir kriterije iz članka 14. stavka 3. točke (d) Delegirane odluke 2012/678/EU, Komisija je u svojem izvješću zaključila da se nametanje novčane kazne može temeljiti na djelovanjima države članice koja se odnose na razdoblje između 13. prosinca 2011., kada je Uredba (EU) br. 1173/2011 stupila na snagu, i početka istrage, odnosno 11. srpnja 2014. Također je zaključila i da su podaci o deficitu o kojima se netočno izvijestilo u reviziji obavijesti o EDP-u u listopadu 2012. ispravljeni. Zbog toga se iznos novčane kazne ne bi trebao prilagođavati na temelju trajanja pogrešnog prikazivanja.

               (12)

               Uzimajući u obzir kriterije iz članka 14. stavka 3. točke (e) Delegirane odluke 2012/678/EU, Komisija je u svojem izvješću zaključila da su španjolska statistička tijela i sva predmetna tijela uvelike surađivala tijekom istrage. Zbog toga je smanjenje iznosa novčane kazne opravdano.

               (13)

               Uzimajući u obzir te okolnosti, iznos novčane kazne koja se treba nametnuti Španjolskoj trebao bi biti 18,93 milijuna EUR,

         DONIJELO JE OVU ODLUKU:
   Članak 1.
   Španjolskoj se nameće novčana kazna u iznosu od 18,93 milijuna EUR za pogrešno prikazivanje, zbog ozbiljne nepažnje, podataka o državnom deficitu, kako je utvrđeno u izvješću Europske komisije o istrazi povezanoj s manipuliranjem statističkim podacima u Španjolskoj kako je određeno u Uredbi (EU) br. 1173/2011.
   Članak 2.
   Ova Odluka upućena je Kraljevini Španjolskoj.

      Sastavljeno u Bruxellesu 13. srpnja 2015.

            Za Vijeće

            Predsjednik

         F. ETGEN

      (1)  SL L 306, 23.11.2011., str. 1.

      (2)  SL L 306, 6.11.2012., str. 21.


title: Odluka (EU, Euratom) 2017/620 predstavnika vlada država članica od 29. ožujka 2017. o imenovanju suca Općeg suda

text:
               1.4.2017

               HR

               Službeni list Europske unije

               L 89/9

         ODLUKA (EU, Euratom) 2017/620 PREDSTAVNIKA VLADA DRŽAVA ČLANICA
   od 29. ožujka 2017.
   o imenovanju suca Općeg suda
   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 254. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Člankom 48. Protokola br. 3 o Statutu Suda Europske unije, kako je izmijenjen Uredbom (EU, Euratom) 2015/2422 Europskog parlamenta i Vijeća (1), predviđa se da se od 1. rujna 2016. Opći sud sastoji od četrdeset i sedam sudaca. U članku 2. točki (b) navedene Uredbe utvrđuje se trajanje mandata sedam dodatnih sudaca tako da se kraj njihovih mandata podudara s djelomičnim zamjenama u Općem sudu koje će se provesti 1. rujna 2019. i 1. rujna 2022.

               (2)

               U tom kontekstu g. Colm MAC EOCHAIDH predložen je kao kandidat za mjesto dodatnog suca Općeg suda.

               (3)

               Odbor uspostavljen člankom 255. Ugovora o funkcioniranju Europske unije dostavio je mišljenje o prikladnosti g. Colma MACA EOCHAIDHA za obnašanje funkcije suca Općeg suda.

               (4)

               Primjereno je imenovati g. Colma MACA EOCHAIDHA za razdoblje od datuma stupanja na snagu ove Odluke do 31. kolovoza 2019.,

         DONIJELI SU OVU ODLUKU:
   Članak 1.
   G. Colm MAC EOCHAIDH imenuje se sucem Općeg suda za razdoblje od datuma stupanja na snagu ove Odluke do 31. kolovoza 2019.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 29. ožujka 2017.

            Predsjednica

         M. BONNICI

      (1)  Uredba (EU, Euratom) 2015/2422 Europskog parlamenta i Vijeća od 16. prosinca 2015. o izmjeni Protokola br. 3 o Statutu Suda Europske unije (SL L 341, 24.12.2015., str. 14.).


title: Odluka Vijeća (EU) 2016/946 od 9. lipnja 2016. o uvođenju privremenih mjera u području međunarodne zaštite u korist Švedske u skladu s člankom 9. Odluke (EU) 2015/1523 i člankom 9. Odluke (EU) 2015/1601 o uvođenju privremenih mjera u području međunarodne zaštite u korist Italije i Grčke

text:
               15.6.2016

               HR

               Službeni list Europske unije

               L 157/23

         ODLUKA VIJEĆA (EU) 2016/946
   od 9. lipnja 2016.
   o uvođenju privremenih mjera u području međunarodne zaštite u korist Švedske u skladu s člankom 9. Odluke (EU) 2015/1523 i člankom 9. Odluke (EU) 2015/1601 o uvođenju privremenih mjera u području međunarodne zaštite u korist Italije i Grčke
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 78. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (1),
   budući da:

               (1)

               U skladu s člankom 78. stavkom 3. Ugovora o funkcioniranju Europske unije (UFEU), u slučaju da se jedna ili više država članica nađu u hitnoj situaciji zbog iznenadnog priljeva državljana trećih zemalja, Vijeće, na prijedlog Komisije i nakon savjetovanja s Europskim parlamentom, može donijeti privremene mjere u korist dotične države članice ili dotičnih država članica.

               (2)

               U skladu s člankom 80. UFEU-a, politike Unije u području graničnih kontrola, azila i imigracije te njihova provedba trebaju se uređivati prema načelu solidarnosti i pravedne podjele odgovornosti među državama članicama, a akti Unije doneseni u tom području trebaju sadržavati odgovarajuće mjere za primjenu tog načela.

               (3)

               Na temelju članka 78. stavka 3. UFEU-a Vijeće je donijelo dvije odluke o uvođenju privremenih mjera u području međunarodne zaštite u korist Italije i Grčke. U skladu s Odlukom Vijeća (EU) 2015/1523 (2), 40 000 podnositelja zahtjeva za međunarodnu zaštitu potrebno je premjestiti iz Italije i Grčke u druge države članice. U skladu s Odlukom Vijeća (EU) 2015/1601 (3), 120 000 podnositelja zahtjeva za međunarodnu zaštitu potrebno je premjestiti iz Italije i iz Grčke u druge države članice.

               (4)

               U skladu s člankom 9. Odluke (EU) 2015/1523 i člankom 9. Odluke (EU) 2015/1601, u slučaju krizne situacije zbog iznenadnog priljeva državljana trećih zemalja u državu članicu, Vijeće, na prijedlog Komisije i nakon savjetovanja s Europskim parlamentom, može donijeti privremene mjere u korist dotične države članice, na temelju članka 78. stavka 3. UFEU-a. Takve mjere mogu, prema potrebi, uključivati suspenziju sudjelovanja te države članice u premještanju predviđenom tim odlukama, kao i moguće kompenzacijske mjere za Italiju i za Grčku.

               (5)

               Švedska se nalazi u kriznoj situaciji zbog iznenadnog priljeva državljana trećih zemalja na njezino državno područje zbog naglih promjena migracijskih tokova. Dana 8. prosinca 2015. Švedska je službeno zatražila suspenziju svojih obveza u skladu s odlukama (EU) 2015/1523 i (EU) 2015/1601.

               (6)

               Znatan porast nezakonitih prelazaka granica Unije i sekundarnih kretanja diljem Unije doveo je do naglog porasta broja zahtjeva za međunarodnu zaštitu u Švedskoj, većinom od pojedinaca koji su ušli u Uniju putem Italije i Grčke.

               (7)

               Podaci Eurostata potvrđuju nagli porast broja podnositelja zahtjeva za azil u Švedskoj. Broj podnositelja zahtjeva za međunarodnu zaštitu povećao se za više od 60 %, sa 68 245 podnositelja zahtjeva u razdoblju od 1. siječnja do 31. listopada 2014. na 112 040 podnositelja zahtjeva u razdoblju od 1. siječnja do 31. listopada 2015.

               (8)

               Broj podnositelja zahtjeva za međunarodnu zaštitu na mjesečnoj razini u posljednje se vrijeme dodatno povećao: udvostručio se između kolovoza (11 735) i rujna (24 261) te je u listopadu 2015. dosegao 39 055 (povećanje od 61 % u odnosu na rujan).

               (9)

               Švedska je imala daleko najveći broj podnositelja zahtjeva za međunarodnu zaštitu po stanovniku u Uniji u 2015. (11 503 podnositelja zahtjeva na milijun stanovnika).

               (10)

               Švedska se nalazi u teškoj situaciji i zbog znatnog povećanja broja maloljetnika bez pratnje; jedan od četiri podnositelja zahtjeva tvrdi da je maloljetnik bez pratnje.

               (11)

               Trenutačna situacija uvelike opterećuje švedski sustav azila i migracija, što ima ozbiljne praktične posljedice na terenu kad je riječ o uvjetima prihvata i sposobnosti sustava azila i migracija da obradi te zahtjeve. Kako bi se pomoglo ublažiti veliki pritisak s kojim se Švedska suočava, obveze Švedske kao države članice premještanja u skladu s odlukama (EU) 2015/1523 i (EU) 2015/1601 potrebno je suspendirati na razdoblje od jedne godine.

               (12)

               Uz suspenziju obveza Švedske trebalo bi, prema potrebi, uvesti mjere operativne potpore koje koordinira Europski potporni ured za azil (EASO) i druge relevantne agencije.

               (13)

               Švedska bi Vijeću i Komisiji trebala predstaviti plan u kojem se određuju mjere koje će poduzeti u cilju osiguravanja učinkovitosti svojeg sustava azila i migracije te nastaviti ispunjavati svoje obveze iz odluka (EU) 2015/1523 i (EU) 2015/1601 kada učinak suspenzije njezinih obveza prestane.

               (14)

               S obzirom na to da ciljeve ove Odluke ne mogu dostatno ostvariti države članice, nego se zbog opsega i učinaka djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji (UEU). U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tih ciljeva.

               (15)

               Ovom se Odlukom poštuju temeljna prava i postupa se u skladu s načelima priznatima Poveljom Europske unije o temeljnim pravima.

               (16)

               U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog UEU-u i UFEU-u, te ne dovodeći u pitanje članak 4. tog protokola, te države članice ne sudjeluju u donošenju ove Odluke te ona za njih nije obvezujuća niti se na njih primjenjuje.

               (17)

               U skladu s člancima 1. i 2. Protokola br. 22 o stajalištu Danske, priloženog UEU-u i UFEU-u, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

               (18)

               S obzirom na hitnost situacije, ova Odluka trebala bi stupiti na snagu sljedećeg dana od dana objave u Službenom listu Europske unije,

         DONIJELO JE OVU ODLUKU:
   Članak 1.
   Predmet
   Ovom se Odlukom uvode privremene mjere u području međunarodne zaštite u korist Švedske kako bi ju se podržalo u suočavanju s kriznom situacijom nastalom zbog iznenadnog priljeva državljana trećih zemalja.
   Članak 2.
   Suspenzija obveza u skladu s odlukama (EU) 2015/1523 i (EU) 2015/1601
   Obveze Švedske kao države članice premještanja u skladu s Odlukom (EU) 2015/1523 i Odlukom (EU) 2015/1601 suspendiraju se do 16. lipnja 2017.
   Članak 3.
   Operativna potpora Švedskoj
   U cilju omogućivanja Švedskoj da se suoči s iznimnim pritiskom na svoj sustav azila i migracije, Švedskoj se pruža, prema potrebi, operativna potpora putem relevantnih aktivnosti koje koordinira EASO te druge odgovarajuće agencije.
   Članak 4.
   Dodatne mjere koje Švedska treba poduzeti
   Do 16. srpnja 2016. Švedska je dužna predstaviti Vijeću i Komisiji plan u kojem se određuju mjere koje će poduzeti radi osiguravanja učinkovitosti svojeg sustava azila i migracije te nastaviti ispunjavati svoje obveze iz odluka (EU) 2015/1523 i (EU) 2015/1601 kada prestane učinak suspenzije iz članka 2.
   Članak 5.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Luxembourgu 9. lipnja 2016.

            Za Vijeće

            Predsjednik

         G.A. VAN DER STEUR

      (1)  Mišljenje od 26. svibnja 2016. (još nije objavljeno u Službenom listu).

      (2)  Odluka Vijeća (EU) 2015/1523 od 14. rujna 2015. o uvođenju privremenih mjera u području međunarodne zaštite u korist Italije i Grčke (SL L 239, 15.9.2015., str. 146.).

      (3)  Odluka Vijeća (EU) 2015/1601 od 22. rujna 2015. o uvođenju privremenih mjera u području međunarodne zaštite u korist Italije i Grčke (SL L 248, 24.9.2015., str. 80.).


title: 2014/494/EU: Odluka Vijeća od 16. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

text:
               30.8.2014

               HR

               Službeni list Europske unije

               L 261/1

         ODLUKA VIJEĆA
   od 16. lipnja 2014.
   o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane
   (2014/494/EU)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 37. i članak 31. stavak 1., u vezi s člankom 218. stavkom 5. i člankom 218. stavkom 8. drugim podstavkom Ugovora o funkcioniranju Europske unije,
   uzimajući u obzir Ugovor o funkcioniranju Europske unije, a posebno njegov članak 217., u vezi s člankom 218. stavkom 5. i člankom 218. stavkom 8. drugim podstavkom, kao i člankom 218. stavkom 7.,
   uzimajući u obzir prijedlog Europske komisije,
   budući da:

               (1)

               Vijeće je 10. svibnja 2010. ovlastilo Komisiju da započne pregovore s Gruzijom za sklapanje novog sporazuma između Unije i Gruzije kojim se zamjenjuje Sporazum o partnerstvu i suradnji (1).

               (2)

               Uzimajući u obzir bliski povijesni odnos i sve bliže veze između stranaka, kao i njihovu želju za jačanjem i proširenjem odnosa na ambiciozan i inovativan način, pregovori o Sporazumu o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”) uspješno su zaključeni parafiranjem Sporazuma 29. studenoga 2013.

               (3)

               Sporazum bi trebalo potpisati u ime Unije i djelomično ga privremeno primjenjivati prije njegova stupanja na snagu, u skladu s člankom 431. Sporazuma, do dovršetka postupaka potrebnih za njegovo sklapanje.

               (4)

               Privremena primjena dijelova Sporazuma ne prejudicira raspodjelu nadležnosti između Unije i njezinih država članica u skladu s Ugovorima.

               (5)

               U skladu s člankom 218. stavkom 7. Ugovora o funkcioniranju Europske unije, primjereno je da Vijeće ovlasti Komisiju da odobri izmjene Sporazuma koje treba usvojiti Odbor za pridruživanje u svojem sastavu za trgovinu, kako je navedeno u članku 408. stavku 4. Sporazuma, prema prijedlogu Pododbora za oznake zemljopisnog podrijetla u skladu s člankom 179. Sporazuma.

               (6)

               Primjereno je odrediti odgovarajuće postupke za zaštitu oznaka zemljopisnog podrijetla koje su zaštićene na temelju Sporazuma.

               (7)

               Sporazum se ne bi trebao tumačiti kao da se njime dodjeljuju prava ili nameću obveze na koje se može izravno pozvati pred sudovima Unije ili država članica,

         DONIJELO JE OVU ODLUKU:
   Članak 1.
   1.   Odobrava se potpisivanje, u ime Unije, Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, podložno sklapanju navedenog Sporazuma.
   2.   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se odrediti osobu(-e) ovlaštenu(-e) za potpisivanje Sporazuma u ime Unije.
   Članak 3.
   1.   Do njegova stupanja na snagu, u skladu s člankom 431. Sporazuma i podložno u njemu predviđenim obavijestima, sljedeći dijelovi Sporazuma primjenjuju se privremeno između Unije i Gruzije, ali samo u mjeri u kojoj oni obuhvaćaju pitanja koja su u nadležnosti Unije, uključujući pitanja u nadležnosti Unije za utvrđivanje i provedbu zajedničke vanjske i sigurnosne politike:

               (a)

               glava I.;

               (b)

               glava II.: članci 3. i 4. te članci od 7. do 9.;

               (c)

               glava III.: članci 13. i 16.;

               (d)

               glava IV. (uz iznimku članka 151., u mjeri u kojoj se odnosi na kaznenopravnu zaštitu prava intelektualnog vlasništva; i uz iznimku članaka 223. i 224., u mjeri u kojoj se primjenjuju na upravne postupke te na preispitivanje i žalbu na razini države članice);

               (e)

               glava V.: članci 285. i 291.;

               (f)

               glava VI.: poglavlje 1. (uz iznimku članka 293. točaka (a) i (e), članka 294. stavka 2. točaka (a) i (b)), poglavlje 2. (uz iznimku članka 298. točke (k)), poglavlje 3. (uz iznimku članka 302. stavka 1.), poglavlja 7. i 10. (uz iznimku članka 333. točke (i)), poglavlje 11. (uz iznimku članka 338. točke (b) i članka 339.), poglavlja 13., 20. i 23., kao i članci 312., 319., 327., 354. i 357.;

               (g)

               glava VII.;

               (h)

               glava VIII. (uz iznimku članka 423. stavka 1., u mjeri u kojoj su odredbe te glave ograničene na potrebu osiguravanja privremene primjene Sporazuma kako je utvrđeno u ovom stavku);

               (i)

               prilozi od II. do XXXI. i Prilog XXXIV., kao i protokoli od I. do IV.

         2.   Datum od kojeg će se Sporazum privremeno primjenjivati objavit će Glavno tajništvo Vijeća u Službenom listu Europske unije.
   Članak 4.
   Za potrebe članka 179. Sporazuma, izmjene Sporazuma putem odluka Pododbora za oznake zemljopisnog podrijetla odobrava Komisija u ime Unije. Kada zainteresirane strane ne mogu postići dogovor nakon prigovora koji se odnose na oznaku zemljopisnog podrijetla, Komisija usvaja stajalište na osnovi postupka utvrđenog u članku 57. stavku 2. Uredbe (EU) br. 1151/2012 Europskog parlamenta i Vijeća (2).
   Članak 5.
   1.   Ime zaštićeno na temelju pododjeljka 3. „Oznake zemljopisnog podrijetla” glave IV. poglavlja 9. Sporazuma može koristiti bilo koji gospodarski subjekt koji stavlja na tržište poljoprivredne proizvode, prehrambene proizvode, vina, aromatizirana vina ili jaka alkoholna pića koji su u skladu s odgovarajućom specifikacijom.
   2.   U skladu s člankom 175. Sporazuma, države članice i institucije Unije provode zaštitu predviđenu u člancima od 170. do 174. Sporazuma, uključujući na zahtjev zainteresirane strane.
   Članak 6.
   Ovaj se Sporazum ne tumači kao da se njime dodjeljuju prava ili nameću obveze na koje se može izravno pozvati pred sudovima Unije ili država članica.
   Članak 7.
   Ova Odluka stupa na snagu sljedećeg dana od dana donošenja.

      Sastavljeno u Luxembourgu 16. lipnja 2014.

            Za Vijeće

            Predsjednik

         G. KARASMANIS

      (1)  Sporazum o partnerstvu i suradnji između Europskih zajednica i njihovih država članica, s jedne strane, i Gruzije, s druge strane (SL L 205, 4.8.1999., str. 3.).

      (2)  Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).


title: 2013/223/EU: Odluka Komisije od 24. travnja 2013. o izmjeni Odluke 2000/745/EZ o preuzimanju obveza u vezi s antidampinškim i antisubvencijskim postupcima u pogledu uvoza određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda

text:
               11/Sv. 117

               HR

               Službeni list Europske unije

               259

         32013D0223

               L 135/19

               SLUŽBENI LIST EUROPSKE UNIJE

         ODLUKA KOMISIJE
   od 24. travnja 2013.
   o izmjeni Odluke 2000/745/EZ o preuzimanju obveza u vezi s antidampinškim i antisubvencijskim postupcima u pogledu uvoza određenog polietilen tereftalata (PET-a) podrijetlom iz Indije, Indonezije, Malezije, Republike Koreje, Tajvana i Tajlanda
   (2013/223/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna antidampinška uredba”), a posebno njezine članke 8. i 9.,
   nakon savjetovanja sa Savjetodavnim odborom,
   budući da:
   A.   POSTOJEĆE MJERE

               (1)

               Vijeće je Uredbom (EZ) br. 192/2007 (2) uvelo konačnu antidampinšku pristojbu na uvoz određenih polietilentereftalata („PET”) podrijetlom iz Indije, Indonezije, Malezije, Republike Koreje, Tajlanda i Tajvana nakon revizije nakon isteka mjere i parcijalne privremene revizije. Mjere su prvotno uvedene u kolovozu 2000. (3) Mjere trenutačno podliježu još jednoj reviziji nakon isteka mjere (4).

               (2)

               Komisija je Odlukom 2000/745/EZ (5) („Odluka”) prihvatila preuzimanje obveze u vezi cijene („preuzimanje obveze”), između ostalog, indonezijskog trgovačkog društva P.T. Polypet Karyapersada („Polypet”). Nakon nalaza i zaključaka koji se odnose na „reviziju u vezi s novim izvoznikom” (6), Komisija je Odlukom 2002/232/EZ (7) prihvatila preuzimanje obveze indijskog trgovačkog društva Futura Polymers Limited („Futura”).

         B.   OBVEZE KOJE PROIZLAZE IZ PREUZIMANJA OBVEZE

               (3)

               Jedna od temeljnih obveza koje proizlaze iz preuzimanja obveze jest tromjesečno izvješćivanje o prodaji, što Komisiji omogućuje učinkovito praćenje preuzimanja obveze. Obveza praćenja isto tako obuhvaća i situaciju u kojoj u određenom tromjesečju nije bilo prodaje (takozvano „izvješće o neostvarenoj prodaji”).

               (4)

               Osim toga, proizvođači izvoznici moraju odmah obavijestiti Komisiju o svim promjenama u organizacijskoj strukturi trgovačkog društva koje bi se mogle dogoditi tijekom primjene preuzimanja obveze.

               (5)

               Odredbe preuzimanja obveze propisuju da se nesuradnja s Komisijom u vezi s tim pitanjima smatra kršenjem preuzete obveze. Nedavnom odlukom Suda (8) također se potvrđuje da se obveze praćenja moraju smatrati primarnim obvezama kako bi preuzimanje obveze pravilno funkcioniralo.

         C.   KRŠENJA PREUZIMANJA OBVEZE

               (6)

               Trgovačko društvo Polypet nije poslalo niti jedno izvješće o prodaji za treće tromjesečje 2012., unatoč višekratnim podsjećanjima. Osim toga, suprotno odredbama preuzimanja obveze na koje se to trgovačko društvo obvezalo, Polypet nije odmah obavijestio Komisiju da je njegova imovina prodana drugom indonezijskom trgovačkom društvu u kolovozu 2012. Za četvrto tromjesečje 2012. nije primljeno nikakvo izvješće.

               (7)

               Trgovačko društvo Futura nije poslalo niti jedno izvješće za treće i četvrto tromjesečje 2012., unatoč višekratnim podsjećanjima.

               (8)

               Ovi propusti u dostavljanju izvješća i obavijesti o promjeni strukture društva smatraju se stalnom nesuradnjom i stoga krše odredbe preuzimanja obveze. To opravdava povlačenje obaju preuzimanja obveze.

         D.   PISANI PODNESCI

               (9)

               Obama trgovačkim društvima pružena je mogućnost saslušanja i podnošenja pisanih podnesaka. Od trgovačkih društava nisu primljeni nikakvi pisani podnesci.

         E.   IZMJENA ODLUKE 2000/745/EZ

               (10)

               Stoga je, u skladu s člankom 8. stavkom 9. Osnovne antidampinške uredbe i u skladu s relevantnim odredbama preuzimanja obveze o ovlašćivanju Komisije da povuče preuzimanje obveze, Komisija zaključila da bi prihvaćanje preuzimanja obveze koje su ponudila trgovačka društva Polypet i Futura trebalo biti povučeno te da bi Odluka 2000/745/EZ, kako je izmijenjena Odlukom 2002/232/EZ trebala biti izmijenjena. U skladu s tim, konačne antidampinške pristojbe uvedene člankom 1. Uredbe (EZ) br. 192/2007 bi se automatski trebale primjenjivati na uvoz PET-a koji su proizvela trgovačka društva Polypet i Futura (dodatna oznaka TARIC A193 za trgovačko društvo Polypet i dodatna oznaka TARIC A184 za trgovačko društvo Futura),

         DONIJELA JE OVU ODLUKU:
   Članak 1.
   Povlači se prihvaćanje preuzimanja obveze u vezi s trgovačkim društvom P.T. Polypet Karyapersada, Indonezija (dodatna oznaka TARIC A193) i trgovačkim društvom Futura Polyesters Limited, Indija (dodatna oznaka TARIC A184).
   Članak 2.
   Tablica iz članka 1. Odluke 2000/745/EZ zamjenjuje se sljedećom tablicom:

                  „Zemlja

                  Trgovačka društva

                  Dodatna oznaka TARIC

                  Indija

                  Reliance Industries Limited

                  A181

                  Indija

                  Pearl Engineering Polymers Limited

                  A182

                  Indija

                  Dhunseri Petrochem & Tea Limited

                  A585”

   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 24. travnja 2013.

            Za Komisiju

            Predsjednik

         José Manuel BARROSO

      (1)  SL L 343, 22.12.2009., str. 51.

      (2)  SL L 59, 27.2.2007., str. 1.

      (3)  SL L 199, 5.8.2000., str. 48.

      (4)  SL C 55, 24.2.2012., str. 4.

      (5)  SL L 301, 30.11.2000., str. 88.

      (6)  SL L 78, 21.3.2002., str. 4.

      (7)  SL L 78, 21.3.2002., str. 12. i SL C 116, 15.5.2003., str. 2.

      (8)  Predmet C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=en&mode=req&dir=&occ=first&part=1&cid=825501


title: Odluka Europskog parlamenta (EU, Euratom) 2016/1468 od 28. travnja 2016. o razrješnici za izvršenje proračuna Izvršne agencije za inovacije i mreže (nekadašnje Izvršne agencije za transeuropsku prometnu mrežu) za financijsku godinu 2014.

text:
               14.9.2016

               HR

               Službeni list Europske unije

               L 246/130

         ODLUKA EUROPSKOG PARLAMENTA (EU, EURATOM) 2016/1468
   od 28. travnja 2016.
   o razrješnici za izvršenje proračuna Izvršne agencije za inovacije i mreže (nekadašnje Izvršne agencije za transeuropsku prometnu mrežu) za financijsku godinu 2014.
   EUROPSKI PARLAMENT,

               —

               uzimajući u obzir opći proračun Europske unije za financijsku godinu 2014. (1),

               —

               uzimajući u obzir konsolidirane godišnje financijske izvještaje Europske unije za financijsku godinu 2014. (COM(2015) 377 – C8-0199/2015) (2),

               —

               uzimajući u obzir završne godišnje financijske izvještaje Izvršne agencije za inovacije i mreže za financijsku godinu 2014. (3),

               —

               uzimajući u obzir izvješće Komisije o daljnjim mjerama u vezi s razrješnicom za financijsku godinu 2013. (COM(2015) 505) i radne dokumente službi Komisije priložene tom izvješću (SWD(2015) 194, SWD(2015) 195),

               —

               uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2014. (COM(2015) 441) i radni dokument službi Komisije priložen tom izvješću (SWD(2015) 170),

               —

               uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije za inovacije i mreže za financijsku godinu 2014., s odgovorom Agencije (4),

               —

               uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju izvršne agencije trebaju dobiti za izvršenje proračuna za financijsku godinu 2014. (05585/2016 – C8-0040/2016),

               —

               uzimajući u obzir članke 317., 318. i 319. Ugovora o funkcioniranju Europske unije,

               —

               uzimajući u obzir članak 106.a Ugovora o osnivanju Europske zajednice za atomsku energiju,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

               —

               uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (7), a posebno njezin članak 14. stavak 3.,

               —

               uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 66. prvi i drugi stavak,

               —

               uzimajući u obzir Provedbenu odluku Komisije 2013/801/EU оd 23. prosinca 2013. o osnivanju Izvršne agencije za inovacije i mreže te o stavljanju izvan snage Odluke 2007/60/EZ kako je izmijenjena Odlukom 2008/593/EZ (9),

               —

               uzimajući u obzir članak 93. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenja drugih relevantnih odbora (A8-0140/2016),

               A.

               budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

               1.

               daje razrješnicu direktoru Izvršne agencije za inovacije i mreže za izvršenje proračuna Agencije za financijsku godinu 2014.;

               2.

               iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2014., dio III. – Komisija i izvršne agencije, kao i u Rezoluciji od 28. travnja 2016. o tematskim izvješćima Revizorskog suda u kontekstu razrješnice Komisiji za financijsku godinu 2014. (10);

               3.

               nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2014., dio III. – Komisija i Rezoluciju koja je sastavni dio tih odluka proslijedi direktoru Izvršne agencije za inovacije i mreže, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL L 51, 20.2.2014.

      (2)  SL C 377, 13.11.2015., str. 1.

      (3)  SL C 367, 5.11.2015., str. 10.

      (4)  SL C 409, 9.12.2015., str. 362.

      (5)  SL C 377, 13.11.2015., str. 146.

      (6)  SL L 298, 26.10.2012., str. 1.

      (7)  SL L 11, 16.1.2003., str. 1.

      (8)  SL L 297, 22.9.2004., str. 6.

      (9)  SL L 352, 24.12.2013., str. 65.

      (10)  Usvojeni tekstovi od tog datuma, P8_TA(2016)0148 (vidjeti str. 91. ovoga Službenog lista).


title: Odluka Vijeća (EU) 2015/333 od 2. ožujka 2015. o imenovanju talijanskog člana Europskog gospodarskog i socijalnog odbora

text:
               3.3.2015

               HR

               Službeni list Europske unije

               L 58/74

         ODLUKA VIJEĆA (EU) 2015/333
   od 2. ožujka 2015.
   o imenovanju talijanskog člana Europskog gospodarskog i socijalnog odbora
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog talijanske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskog gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Mjesto člana Europskog gospodarskog i socijalnog odbora postalo je slobodno nakon smrti g. Corrada ROSSITTA,

         DONIJELO JE OVU ODLUKU:
   Članak 1.
   Gđa Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni), imenuje se članicom Europskog gospodarskog i socijalnog odbora do kraja tekućeg mandata, koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 2. ožujka 2015.

            Za Vijeće

            Predsjednica

         D. REIZNIECE-OZOLA

      (1)  SL L 251, 25.9.2010., str. 8.


title: Odluka Vijeća (EU) 2015/372 od 8. listopada 2014. o potpisivanju, u ime Unije i njezinih država članica, i privremenoj primjeni Protokola o izmjeni Euro-mediteranskog sporazuma o zračnom prometu između Europske unije i njezinih država članica, s jedne strane, i vlade Države Izraela, s druge strane, kako bi se uzelo u obzir pristupanje Republike Hrvatske Europskoj uniji

text:
               7.3.2015

               HR

               Službeni list Europske unije

               L 64/1

         ODLUKA VIJEĆA (EU) 2015/372
   od 8. listopada 2014.
   o potpisivanju, u ime Unije i njezinih država članica, i privremenoj primjeni Protokola o izmjeni Euro-mediteranskog sporazuma o zračnom prometu između Europske unije i njezinih država članica, s jedne strane, i vlade Države Izraela, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,
   uzimajući u obzir Akt o pristupanju Hrvatske, a posebno njegov članak 6. stavak 2. drugi podstavak,
   uzimajući u obzir prijedlog Europske komisije,
   budući da:

               (1)

               Vijeće je 14. rujna 2012. ovlastilo Komisiju da u ime Unije, njezinih država članica i Republike Hrvatske započne pregovore radi sklapanja Protokola o izmjeni Euro-mediteranskog sporazuma o zračnom prometu između Europske unije i njezinih država članica, s jedne strane, i vlade Države Izraela, s druge strane (1), kako bi se uzelo u obzir pristupanje Republike Hrvatske Europskoj uniji („Protokol”).

               (2)

               Ti su pregovori uspješno zaključeni 12. prosinca 2013.

               (3)

               Protokol bi trebalo potpisati u ime Unije i njezinih država članica, podložno njegovu kasnijem sklapanju.

               (4)

               Protokol bi se trebao privremeno primjenjivati,

         DONIJELO JE OVU ODLUKU:
   Članak 1.
   U ime Unije i njezinih država članica odobrava se potpisivanje Protokola o izmjeni Euro-mediteranskog sporazuma o zračnom prometu između Europske unije i njezinih država članica, s jedne strane, i vlade Države Izraela, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju Protokola.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da odredi osobu ovlaštenu (osobe ovlaštene) potpisati Protokol u ime Unije i njezinih država članica.
   Članak 3.
   Protokol se primjenjuje privremeno, u skladu s njegovim člankom 3. stavkom 2., od dana kada ga stranke potpišu (2) do njegova stupanja na snagu.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 8. listopada 2014.

            Za Vijeće

            Predsjednik

         M. LUPI

      (1)  Tekst Sporazuma objavljen je u SL L 208, 2.8.2013., str. 3.

      (2)  Glavno tajništvo Vijeća objavit će u Službenom listu Europske unije datum od kojeg će se Protokol privremeno primjenjivati.


title: 2004/563/EZ, Euratom: Odluka Komisije od 7. srpnja 2004. o izmjeni njezinog Poslovnika

text:
               01/Sv. 005

               HR

               Službeni list Europske unije

               69

         32004D0563

               L 251/9

               SLUŽBENI LIST EUROPSKE UNIJE

               07.07.2004.

      ODLUKA KOMISIJE

   od 7. srpnja 2004.
   o izmjeni njezinog Poslovnika
   (2004/563/EZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 218. stavak 2.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 131.,
   uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 1.,
   ODLUČILA JE:
   Članak 1.
   Odredbe Komisije o elektroničkim i digitalnim dokumentima, tekst kojih je utvrđen u Prilogu ovoj Odluci, dodaju se kao Prilog Poslovniku Komisije.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 7. srpnja 2004.

            Za Komisiju

            Predsjednik

         Romano PRODI

   PRILOG
   Odredbe Komisije o elektroničkim i digitalnim dokumentima
   budući da:

               (1)

               Komisija za svoje djelovanje i razmjenu dokumenata s vanjskim svijetom, a posebno s upravama Zajednice, uključujući i tijela odgovorna za provedbu određenih politika Zajednice, te s nacionalnim upravama, upotrebljava nove informacijske i komunikacijske tehnologije, njezin dokumentacijski sustav sadrži sve veći broj dokumenata u elektroničkom i digitalnom obliku.

               (2)

               Na temelju Bijele knjige o reformi Komisije (1), u kojoj mjere 7., 8. i 9. imaju za cilj osigurati prijelaz na „e-Komisiju” te na temelju Komunikacije „Na putu prema e-Komisiji: Provedbena strategija 2001-2005 (mjere 7., 8. i 9. Bijele knjige o reformi)” (2), Komisija je u okviru svog unutarnjeg djelovanja i suradnje među njezinim službama pojačala razvoj računalnih sustava koji omogućavaju elektroničko upravljanje dokumentima i postupcima.

               (3)

               Odlukom 2002/47/EZ, EZUČ, Euratom (3), Komisija je svom Poslovniku dodala odredbe o upravljanju dokumentima kako bi osigurala da je u svakom trenutku sposobna pružiti informacije o pitanjima za koje je odgovorna. U Komunikaciji o pojednostavljenju i modernizaciji upravljanja dokumentima (4) Komisija si je kao srednjoročni cilj postavila uvođenje sustava upravljanja i elektroničkog arhiviranja dokumenata na temelju skupa zajedničkih pravila i postupaka primjenjivih na sve službe.

               (4)

               Dokumentima se mora upravljati u skladu sa sigurnosnim pravilima koja se odnose na Komisiju, posebno u pogledu razvrstavanja dokumenata u skladu s Odlukom 2001/844/EZ, EZUČ, Euratom (5) i zaštite informacijskih sustava u skladu s Odlukom C(95) 1510 i zaštite osobnih podataka u skladu s Uredbom (EZ) br. 45/2001 Europskog parlamenta i Vijeća (6). Stoga dokumentacijski sustav Komisije mora biti uspostavljen tako da su informacijski sustavi, mreže i sredstva za prijenos koji ga pune zaštićeni odgovarajućim sigurnosnim mjerama.

               (5)

               Potrebno je usvojiti odredbe za utvrđivanje ne samo uvjeta pod kojima su elektronički i digitalni dokumenti te dokumenti koji se elektronički prenose valjani za Komisiju, ako ti uvjeti nisu drugdje utvrđeni, nego i uvjeta pod kojima se isti pohranjuju, a koji po isteku određenog vremena osiguravaju cjelovitost i čitljivost takvih dokumenata i relevantnih metapodataka za cjelokupno razdoblje tijekom kojeg se moraju čuvati,

         ODLUČILA JE:
   Članak 1.
   Predmet
   Ove odredbe utvrđuju uvjete valjanosti elektroničkih i digitalnih dokumenata za Komisiju. One također osiguravaju vjerodostojnost, cjelovitost i čitljivost tih dokumenata i relevantnih metapodataka tijekom utvrđenog vremena.
   Članak 2.
   Područje primjene
   Ove odredbe se primjenjuju na elektroničke i digitalne dokumente koje Komisija sastavlja ili ih zaprima i posjeduje.
   Na temelju dogovora mogu se koristiti za elektroničke i digitalne dokumente koje posjeduju drugi subjekti odgovorni za primjenu određenih politika Zajednice ili za dokumente koje razmjenjuju uprave kojih je Komisija dio putem mreža za prijenos podataka.
   Članak 3.
   Definicije
   Za potrebe ovih odredaba primjenjuju se sljedeće definicije:

               1.

               „dokument”: dokument kako je određen člankom 3. točkom (a) Uredbe (EZ) br. 1049/2001 Europskog parlamenta i Vijeća (7) i člankom 1. odredaba o upravljanju dokumentima priloženom Poslovniku Komisije, dalje u tekstu: „odredbe o upravljanju dokumentima”;

               2.

               „elektronički dokument”: skup podataka koje računalni sustav ili sličan mehanizam prikuplja ili pohranjuje na nekom mediju, a koji osoba, gore navedeni sustav ili mehanizam mogu pročitati ili prikazati, te svako prikazivanje ili učitavanje takvih podataka u pisanom ili drugom obliku;

               3.

               „digitalizacija dokumenta”: postupak preoblikovanja dokumenta na papiru ili nekom drugom tradicionalnom mediju u elektroničku sliku. Digitalizacija se odnosi na sve vrste dokumenata i može se provoditi iz različitih medija kao što su papir, telefaks, mikrooblici (mikrofiš, mikrofilm), fotografije, video ili audio kasete i filmovi;

               4.

               „životni ciklus dokumenta”: sve faze ili razdoblja u vremenu postojanja dokumenta, od trenutka njegovog zaprimanja ili službenog sastavljanja u smislu članka 4. odredaba o upravljanju dokumentima do njegovog prijenosa u arhiv Komisije i otvaranja za javnost ili do njegovog uništenja u smislu članka 7. navedenih odredaba;

               5.

               „dokumentacijski sustav Komisije”: svi dokumenti, baze podataka i metapodaci koje Komisija sastavlja, zaprima, bilježi, razvrstava i pohranjuje;

               6.

               „cjelovitost”: činjenica da su informacije koje neki dokument i odgovarajući metapodaci sadrže potpune (prisutni su svi podaci) i točne (ni jedan podatak nije izmijenjen);

               7.

               „čitljivost tijekom vremena”: činjenica da informacije sadržane u dokumentima i relevantnim metapodacima ostaju lako čitljive za sve osobe koje imaju pravo ili obvezu pristupati istima tijekom životnog ciklusa dokumenata, od njihovog službenog sastavljanja ili zaprimanja do prijenosa u arhiv Komisije i otvaranja za javnost ili njihovog službenog uništenja u skladu sa zahtijevanim razdobljem pohrane;

               8.

               „metapodaci”: podaci koji opisuju kontekst, sadržaj i strukturu dokumenata te upravljanje istima tijekom vremena, kako je utvrđeno provedbenim pravilima za primjenu odredaba o upravljanju dokumentima i kako će biti dopunjeno provedbenim pravilima za primjenu ovih odredaba;

               9.

               „elektronički potpis”: elektronički potpis u smislu članka 2. stavka 1. Direktive 1999/93/EZ Europskog parlamenta i Vijeća (8);

               10.

               „napredni elektronički potpis”: elektronički potpis u smislu članka 2. stavka 2. Direktive 1999/93/EZ.

         Članak 4.
   Valjanost elektroničkih dokumenata
   1.   Ako primjenjiva odredba Zajednice ili nacionalna odredba zahtijeva potpisani izvornik nekog dokumenta, elektronički dokument koji Komisija sastavlja ili zaprima udovoljava tom zahtjevu ako dotični dokument sadrži napredni elektronički potpis utemeljen na kvalificiranoj potvrdi i koji je stvorio zaštićeni uređaj za izradu elektroničkog potpisa ili koji sadrži elektronički potpis koji daje funkcionalno istovjetna jamstva kao potpis.
   2.   Ako primjenjiva odredba Zajednice ili nacionalna odredba zahtijeva da dokument bude sastavljen u pisanom obliku, ali bez potpisanog izvornika, elektronički dokument koji Komisija sastavlja ili zaprima udovoljava tom zahtjevu ako je osoba koja je autor dokumenta propisno identificirana, a dokument sastavljen pod uvjetima koji jamče cjelovitost njegovog sadržaja i relevantnih metapodataka, te ako je pohranjen u skladu s uvjetima iz članka 7.
   3.   Odredbe ovog članka primjenjuju se od sljedećeg dana od dana objave provedbenih pravila iz članka 9.
   Članak 5.
   Valjanost elektroničkih postupaka
   1.   Ako postupak specifičan za Komisiju zahtijeva potpis ovlaštene osobe ili suglasnost neke osobe u jednoj ili više faza navedenog postupka, postupak se može voditi pomoću računalnog sustava pod uvjetom da je svaka osoba jasno i nedvosmisleno identificirana te da dotični sustav jamči nepromjenjivost sadržaja, uključujući i faze postupka.
   2.   Ako postupak uključuje Komisiju i druge subjekte te zahtijeva potpis ovlaštene osobe ili suglasnost u jednoj ili više faza postupka, moguće ga je voditi pomoću računalnoga sustava čiji su uvjeti i tehnička jamstva dogovorena među strankama.
   Članak 6.
   Prijenos elektroničkim putem
   1.   Prijenos dokumenata od strane Komisije unutarnjem ili vanjskom primatelju može se obavljati sredstvom komunikacije koje je u tom trenutku najprimjerenije.
   2.   Dokumenti se mogu prenositi Komisiji bilo kojim komunikacijskim sredstvom, uključujući i elektroničkim: telefaksom, elektroničkom poštom, elektroničkim obrascem, internetskom stranicom itd.
   3.   Stavci 1. i 2. ne primjenjuju se ako primjenjiva odredba Zajednice ili nacionalna odredba ili dogovor između stranaka zahtijeva posebna sredstva prijenosa ili formalnosti vezane uz prijenos.
   Članak 7.
   Pohranjivanje
   1.   Komisija pohranjuje elektroničke i digitalne dokumente tijekom zahtijevanog razdoblja pod sljedećim uvjetima:

               (a)

               dokument se pohranjuje u obliku u kojem je sastavljen, poslan ili zaprimljen ili u obliku koji ne čuva samo cjelovitost njegovog sadržaja, nego i relevantne metapodatke;

               (b)

               sadržaj dokumenta i relevantnih metapodataka mora tijekom cijelog razdoblja pohrane biti čitljiv svakoj osobi koja mu je ovlaštena pristupati;

               (c)

               što se tiče dokumenta koji je poslan ili zaprimljen elektroničkim putem, informacije pomoću kojih se može utvrditi podrijetlo, odredište, datum i vrijeme slanja ili zaprimanja dokumenta dio su minimalnih metapodataka koje treba sačuvati;

               (d)

               što se tiče elektroničkih postupaka kojima upravljaju računalni sustavi, informacije o službenim fazama postupka treba pohranjivati pod uvjetima koji osiguravaju prepoznavanje tih faza te autora i sudionika.

         2.   Za potrebe stavka 1. Komisija uspostavlja sustav elektroničke pohrane podataka koji obuhvaća cjelokupni životni ciklus elektroničkih i digitalnih dokumenata.
   Tehnički uvjeti sustava elektroničke pohrane podataka utvrđuju se detaljnim provedbenim pravilima iz članka 9.
   Članak 8.
   Sigurnost
   Elektroničkim i digitalnim dokumentima upravlja se u skladu sa sigurnosnim pravilima koja vrijede za Komisiju. U tu svrhu su informacijski sustavi, mreže i sredstva za prijenos koji sačinjavaju dokumentacijski sustav Komisije zaštićeni odgovarajućim sigurnosnim mjerama o razvrstavanju dokumenata, o zaštiti informacijskih sustava i zaštiti osobnih podataka.
   Članak 9.
   Provedbena pravila
   Provedbena pravila za primjenu ovih odredaba sastavljaju se u suradnji s glavnim upravama i odgovarajućim službama, a usvaja ih Glavno tajništvo Komisije u dogovoru s glavnim direktorom nadležnim za informacijsku tehnologiju u Komisiji.
   Ta se pravila redovito ažuriraju kako bi odražavala razvoj u informacijskoj i komunikacijskoj tehnologiji i nove obveze koje se primjenjuju na Komisiju.
   Članak 10.
   Primjena u upravama
   Svaki glavni direktor i voditelj uprave poduzima potrebne mjere kako bi osigurao da dokumenti, postupci i elektronički sustavi za koje je odgovoran udovoljavaju zahtjevima navedenih odredaba i provedbenih pravila.
   Članak 11.
   Provedba
   Glavno tajništvo Komisije je zaduženo osigurati provedbu ovih odredaba u suradnji s glavnim upravama i odgovarajućim upravama, a posebno s glavnim direktorom nadležnim za informacijsku tehnologiju u Komisiji.

      (1)  C(2000) 200.

      (2)  SEC(2001) 924.

      (3)  SL L 21, 24.1.2002., str. 23.

      (4)  C(2002) 99 završna verzija.

      (5)  SL L 317, 3.12.2001., str. 1.

      (6)  SL L 8, 12.1.2001., str. 1.

      (7)  SL L 145, 31.5.2001., str. 43.

      (8)  SL L 13, 19.1.2000., str. 12.


title: 2013/158/EU: Odluka Vijeća od 7. ožujka 2013. o utvrđivanju datuma početka primjene Uredbe (EZ) br. 1987/2006 Europskog parlamenta i Vijeća o uspostavi, djelovanju i korištenju druge generacije Schengenskog informacijskog sustava (SIS II)

text:
               19/Sv. 15

               HR

               Službeni list Europske unije

               76

         32013D0158

               L 087/10

               SLUŽBENI LIST EUROPSKE UNIJE

         ODLUKA VIJEĆA
   od 7. ožujka 2013.
   o utvrđivanju datuma početka primjene Uredbe (EZ) br. 1987/2006 Europskog parlamenta i Vijeća o uspostavi, djelovanju i korištenju druge generacije Schengenskog informacijskog sustava (SIS II)
   (2013/158/EU)
   VIJEĆE EUROPSKE UNIJE,
   uzimajući u obzir Uredbu (EZ) br. 1987/2006 Europskog parlamenta i Vijeća od 20. prosinca 2006. o uspostavi, djelovanju i korištenju druge generacije Schengenskog informacijskog sustava (SIS II) (1), a posebno njezin članak 55. stavak 3.,
   budući da:

               (1)

               U članku 55. stavku 3. Uredbe (EZ) br. 1987/2006 navodi se da se Uredba primjenjuje na države članice koje sudjeluju u sustavu SIS 1+ od datuma koji treba utvrditi Vijeće, na temelju jednoglasne odluke svojih članova koji predstavljaju vlade država članica koje sudjeluju u sustavu SIS 1+.

               (2)

               U skladu s člankom 11. stavkom 3. Uredbe Vijeća (EU) br. 1273/2012 od 20. prosinca 2012. o migraciji iz Schengenskog informacijskog sustava (SIS 1+) u drugu generaciju Schengenskog informacijskog sustava (SIS II) (2), prijelaz na SIS II započet će na dan koji utvrdi Vijeće odlučujući u skladu s člankom 55. stavkom 2. Uredbe (EZ) br. 1987/2006.

               (3)

               U skladu s člankom 55. stavkom 3. točkom (a) Uredbe (EZ) br. 1987/2006, Komisija je donijela potrebne provedbene mjere, Provedbenom odlukom Komisije 2013/115/EU (3) o usvajanju priručnika Sirene i drugih provedbenih mjera za drugu generaciju Schengenskog informacijskog sustava (SIS II) i Odlukom Komisije 2010/261/EU od 4. svibnja 2010. o sigurnosnom planu za središnji sustav SIS II i komunikacijsku infrastrukturu (4).

               (4)

               U skladu s člankom 55. stavkom 3. točkom (b) Uredbe (EZ) br. 1987/2006, sve države članice koje u cijelosti sudjeluju u sustavu SIS 1+ obavijestile su da su poduzele potrebne tehničke i pravne mjere za obradu podataka SIS-a II i razmjenu dopunskih informacija.

               (5)

               U skladu s člankom 55. stavkom 3. točkom (c) Uredbe (EZ) br. 1987/2006, Komisija je objavila da je uspješno provela iscrpno ispitivanje SIS-a II‚ koje je provela zajedno s državama članicama te nakon što su 6. veljače 2013. odgovarajuća pripremna tijela Vijeća potvrdila rezultate ispitivanja prema kojima je kvaliteta djelovanja SIS-a II barem jednaka kvaliteti djelovanja SIS-a 1+.

               (6)

               U skladu s člankom 55. stavkom 3. točkom (d) Uredbe (EZ) br. 1987/2006, Komisija je poduzela potrebne tehničke mjere za povezivanje Središnjeg SIS-a II s N.SIS-om II predmetnih država članica.

               (7)

               U skladu s člankom 9. stavcima 1. i 5. Uredbe (EU) br. 1273/2012, države članice koje sudjeluju u sustavu SIS 1+ uspješno su završile funkcionalna testiranja Sirene te je odgovarajuće pripremno tijelo Vijeća potvrdilo njihove rezultate 15. veljače 2013.

               (8)

               Budući da su time ispunjeni uvjeti utvrđeni člankom 55. stavkom 3. Uredbe (EZ) br. 1987/2006, dužnost je Vijeća utvrditi datum od kojeg se sustav SIS II primjenjuje na države članice koje sudjeluju u sustavu SIS 1+.

               (9)

               S obzirom na potrebu da sustav SIS II započne s radom što je prije moguće, ova Odluka trebala bi stupiti na snagu na dan objave u Službenom listu Europske unije.

               (10)

               U pogledu Islanda i Norveške, ova Odluka predstavlja razvoj odredaba schengenske pravne stečevine u smislu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (5), što pripada području iz članka 1. točke G Odluke Vijeća 1999/437/EZ (6) o određenim aranžmanima za primjenu tog Sporazuma.

               (11)

               U pogledu Švicarske, ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), što pripada području iz članka 1. točke G Odluke 1999/437/EZ koji treba čitati u vezi s člankom 3. Odluke Vijeća 2008/146/EZ (8).

               (12)

               U pogledu Lihtenštajna, ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (9), što spada u područje iz članka 1. točke G Odluke 1999/437/EZ koji treba čitati u vezi s člankom 3. Odluke Vijeća 2011/350/EU (10).

               (13)

               U skladu s člancima 1. i 2. Protokola (br. 22) o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ona je ne obvezuje niti se na nju primjenjuje. S obzirom na to da se ova Odluka temelji na schengenskoj pravnoj stečevini, Danska, u skladu s člankom 4. tog Protokola, u razdoblju od šest mjeseci nakon što Vijeće donese ovu Odluku odlučuje hoće li je provesti u svoje nacionalno zakonodavstvo.

               (14)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (11); Ujedinjena Kraljevina stoga ne sudjeluje u njezinom donošenju, nije njome vezana niti se ona na nju primjenjuje.

               (15)

               Ova Odluka predstavlja razvoj odredaba schengenske pravne stečevine u kojima Irska ne sudjeluje u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (12); Irska stoga ne sudjeluje u njezinom donošenju, nije njome vezana niti se ona na nju primjenjuje.

               (16)

               Ovom se Odlukom ne dovode u pitanje aranžmani za djelomično sudjelovanje Irske i Ujedinjene Kraljevine u schengenskoj pravnoj stečevini kako su utvrđeni odlukama 2002/192/EZ i 2000/365/EZ.

               (17)

               U pogledu Cipra, ova je Odluka akt koji se temelji na schengenskoj pravnoj stečevini ili je na drugi način povezan s njom u smislu članka 3. stavka 2. Akta o pristupanju iz 2003.,

         DONIJELO JE OVU ODLUKU:
   Članak 1.
   Uredba (EZ) br. 1987/2006 primjenjuje se na države članice koje sudjeluju u sustavu SIS 1+ od 9. travnja 2013.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 7. ožujka 2013.

            Za Vijeće

            Predsjednik

         A. SHATTER

      (1)  SL L 381, 28.12.2006., str. 4.

      (2)  SL L 359, 29.12.2012., str. 32.

      (3)  SL L 71, 14.3.2013., str. 1.

      (4)  SL L 112, 5.5.2010., str. 31.

      (5)  SL L 176, 10.7.1999., str. 36.

      (6)  SL L 176, 10.7.1999., str. 31.

      (7)  SL L 53, 27.2.2008., str. 52.

      (8)  SL L 53, 27.2.2008., str. 1.

      (9)  SL L 160, 18.6.2011., str. 21.

      (10)  SL L 160, 18.6.2011., str. 19.

      (11)  SL L 131, 1.6.2000., str. 43.

      (12)  SL L 64, 7.3.2002., str. 20.


title: Odluka Europskog parlamenta (EU) 2016/1504 od 28. travnja 2016. o razrješnici za izvršenje proračuna Europskog potpornog ureda za azil za financijsku godinu 2014.

text:
               14.9.2016

               HR

               Službeni list Europske unije

               L 246/209

         ODLUKA EUROPSKOG PARLAMENTA (EU) 2016/1504
   od 28. travnja 2016.
   o razrješnici za izvršenje proračuna Europskog potpornog ureda za azil za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europskog potpornog ureda za azil za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europskog potpornog ureda za azil za financijsku godinu 2014., s odgovorom Ureda (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Ured treba dobiti za izvršenje proračuna za financijsku godinu 2014. (05584/2016 – C8-0092/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 439/2010 Europskog parlamenta i Vijeća od 19. svibnja 2010. o osnivanju Europskog potpornog ureda za azil (4), a posebno njezin članak 36.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0133/2016),

               1.

               daje razrješnicu izvršnom direktoru Europskog potpornog ureda za azil za izvršenje proračuna Ureda za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Europskog potpornog ureda za azil, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 102.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 132, 29.5.2010., str. 11.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 2004/107/EZ: Odluka Vijeća od 22. prosinca 2003. o sklapanju Dodatnog protokola o utvrđivanju trgovinskih dogovora za određenu ribu i proizvode ribarstva, uz Europski sporazum o pridruživanju između Europskih zajednica i njihovih država članica, s jedne strane, i Rumunjske, s druge strane

text:
               04/Sv. 010

               HR

               Službeni list Europske unije

               33

         32004D0107

               L 032/11

               SLUŽBENI LIST EUROPSKE UNIJE

               22.12.2003.

         ODLUKA VIJEĆA
   od 22. prosinca 2003.
   o sklapanju Dodatnog protokola o utvrđivanju trgovinskih dogovora za određenu ribu i proizvode ribarstva, uz Europski sporazum o pridruživanju između Europskih zajednica i njihovih država članica, s jedne strane, i Rumunjske, s druge strane
   (2004/107/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. zajedno s prvom rečenicom prvog podstavka članka 300. stavka 2.,
   uzimajući u obzir prijedlog Komisije,
   budući da:

               (1)

               Poželjno je pomoću Dodatnog protokola upotpuniti Europski sporazum o pridruživanju između Europskih zajednica i njihovih država članica, s jedne strane, i Rumunjske, s druge strane (1), kako bi se predvidjeli povlašteni uvjeti za uvoz u Zajednicu određene ribe i proizvoda ribarstva podrijetlom iz Zajednice.

               (2)

               S tim se ciljem novi Protokol o utvrđivanju trgovinskih dogovora za određenu ribu i proizvode ribarstva treba dodati navedenom Europskom sporazumu.

               (3)

               Protokol je potrebno odobriti,

         ODLUČILO JE:
   Članak 1.
   Dodatni Protokol o utvrđivanju trgovinskih dogovora za određenu ribu i proizvode ribarstva, uz Europski sporazum o pridruživanju između Europskih zajednica i njihovih država članica s jedne strane, i Rumunjske s druge strane, odobrava se u ime Zajednice.
   Tekst dodatnog Protokola priložen je ovoj Odluci.
   Članak 2.
   Predsjednik Vijeća obavješćuje Vladu Rumunjske, kada Zajednica odobri Protokol, u skladu s njegovim člankom 4.

      Sastavljeno u Bruxellesu 22. prosinca 2003.

            Za Vijeće

            Predsjednik

         A. MATTEOLI

      (1)  SL L 357, 31.12.1994., str. 2.


title: Odluka Vijeća 2014/214/ZVSP od 14. travnja 2014. o izmjeni Odluke 2013/184/ZVSP o mjerama ograničavanja protiv Mjanmara/Burme

text:
                  15.4.2014

                  HR

                  Službeni list Europske unije

                  L 111/84

         ODLUKA VIJEĆA 2014/214/ZVSP
         od 14. travnja 2014.
         o izmjeni Odluke 2013/184/ZVSP o mjerama ograničavanja protiv Mjanmara/Burme
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         budući da:

                     (1)

                     Vijeće je 22. travnja 2013. donijelo Odluku 2013/184/ZVSP (1).

                     (2)

                     Na temelju preispitivanja Odluke 2013/184/ZSP trebalo bi obnoviti mjere ograničavanja do 30. travnja 2015.

                     (3)

                     Odluku 2013/184/ZVSP bi trebalo u skladu s time izmijeniti,

               DONIJELO JE OVU ODLUKU:

            Članak 1.
            Odluka 2013/184/ZVSP mijenja kako slijedi:
            Članak 3. zamjenjuje se sljedećim:

                  „Članak 3.
                  Ova se Odluka primjenjuje do 30. travnja 2015. Ona se stalno preispituje. Ako Vijeće smatra da njezini ciljevi nisu ostvareni, ona se prema potrebi mijenja ili se njeno važenje produljuje.”

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Luxembourgu 14. travnja 2014.

                  Za Vijeće

                  Predsjednik

               C. ASHTON

            (1)  Odluka Vijeća 2013/184/ZVSP od 22. travnja 2013. o mjerama ograničavanja protiv Mjanmara/Burme i o stavljanju izvan snage Odluke 2010/232/ZVSP (SL L 111, 23.4.2013., str. 75.).


title: 83/473/EEZ: Odluka Komisije od 12. srpnja 1983. o utvrđivanju modaliteta suradnje između Europske ekonomske zajednice i Međunarodne komisije za građanska stanja

text:
               11/Sv. 115

               HR

               Službeni list Europske unije

               37

         31983D0473

               L 260/19

               SLUŽBENI LIST EUROPSKE UNIJE

         ODLUKA KOMISIJE
   od 12. srpnja 1983.
   o utvrđivanju modaliteta suradnje između Europske ekonomske zajednice i Međunarodne komisije za građanska stanja
   (83/473/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 229.,
   budući da su Europske zajednice uspostavile odgovarajuće odnose s brojnim međunarodnim organizacijama; budući da se odgovarajući Sporazumi koje je zaključila Komisija odnose na radne odnose između Europskih zajednica i međunarodnih organizacija i uspostavljaju sustav suradnje namijenjen njihovu neometanom funkcioniranju;
   budući da Europska ekonomska zajednica i Međunarodna komisija za građanska stanja imaju zajedničke interese u mnogim područjima približavanja zakonodavstva posebno u području obiteljskog prava, građanskih stanja i pravne sposobnosti pojedinaca;
   budući da se preporučuje utvrditi modalitete suradnje između tih dviju organizacija,
   DONIJELA JE OVU ODLUKU:
   Jedini članak.
   Odobrava se Sporazum o modalitetima suradnje koji proizlazi iz razmjene pisama između Europske ekonomske zajednice i Međunarodne komisije za civilna stanja.

      Sastavljeno u Bruxellesu 12. srpnja 1983.

            Za Komisiju

         Karl-Heinz NARJES

            Član Komisije


title: 2013/504/EU: Odluka Europskog nadzornika za zaštitu podataka od 17. prosinca 2012. o usvajanju poslovnika

text:
               15.10.2013

               HR

               Službeni list Europske unije

               L 273/41

         ODLUKA EUROPSKOG NADZORNIKA ZA ZAŠTITU PODATAKA
   od 17. prosinca 2012.
   o usvajanju poslovnika
   (2013/504/EU)

   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2009/105/EZ: Odluka Vijeća od 18. prosinca 2008. o izmjeni Odluke 1999/70/EZ o vanjskim revizorima nacionalnih središnjih banaka s obzirom na vanjske revizore Banque centrale du Luxembourg

text:
01/Sv. 16            HR                               Službeni list Europske unije                                                 229
32009D0105
7.2.2009.                                         SLUŽBENI LIST EUROPSKE UNIJE                                                L 38/33
                                                          ODLUKA VIJEĆA
                                                       od 18. prosinca 2008.
              o izmjeni Odluke 1999/70/EZ o vanjskim revizorima nacionalnih središnjih banaka s obzirom na
                                         vanjske revizore Banque centrale du Luxembourg
                                                            (2009/105/EZ)
VIJEĆE EUROPSKE UNIJE,                                                  ODLUČILO JE:
uzimajući u obzir Protokol o Statutu Europskog sustava središ
                                                                                Članak 1.
njih banaka i Europske središnje banke priložen Ugovoru o
osnivanju Europske zajednice, a posebno njegov članak 27.               Članak 1. stavak 7. Odluke 1999/70/EZ (2) zamjenjuje se slje
stavak 1.,                                                              dećim:
uzimajući u obzir Preporuku Europske središnje banke
ESB/2008/16 od 17. studenoga 2008. Vijeću Europske unije                    „7.   KPMG AUDIT Sarl odobrava se kao vanjski revizor
o vanjskim revizorima Banque centrale du Luxembourg (1),                   Banque centrale du Luxembourg za financijske godine od
                                                                           2009. do 2013.”.
budući da:
                                                                                Članak 2.
(1)    Reviziju računa Europske središnje banke (ESB) i nacio
       nalnih središnjih banaka Eurosustava trebaju obavljati           O ovoj se Odluci obavješćuje ESB.
       neovisni vanjski revizori koje preporuči Upravno vijeće
       ESB-a i odobri Vijeće Europske unije.
                                                                                Članak 3.
(2)    Mandat sadašnjih vanjskih revizora Banque centrale du            Ova se Odluka objavljuje u Službenom listu Europske unije.
       Luxembourg završava nakon revizije za financijsku
       godinu 2008. Potrebno je stoga imenovati vanjskog revi
       zora od financijske godine 2009.
                                                                        Sastavljeno u Bruxellesu 18. prosinca 2008.
(3))   Upravno vijeće ESB-a preporučilo je da se KPMG AUDIT
       Sarl imenuje za vanjskog revizora Banque centrale du
       Luxembourg za financijske godine od 2009. do 2013.                                                        Za Vijeće
(4)    Primjereno je slijediti preporuku Upravnog vijeća ESB-a i                                                 Predsjednik
       u skladu s tim izmijeniti Odluku Vijeća 1999/70/EZ.                                                     M. BARNIER
(1) SL C 299, 22.11.2008., str. 5.                                      (2) SL L 22, 29.1.1999., str. 69.


title: 2013/400/ZVSP: Odluka Političkog i sigurnosnog odbora EUCAP NESTOR/3/2013 od 23. srpnja 2013. o imenovanju voditelja misije Europske unije za izgradnju regionalne pomorske sposobnosti u državama Roga Afrike (EUCAP NESTOR)

text:
               27.7.2013

               HR

               Službeni list Europske unije

               L 202/23

         ODLUKA POLITIČKOG I SIGURNOSNOG ODBORA EUCAP NESTOR/3/2013
   od 23. srpnja 2013.
   o imenovanju voditelja misije Europske unije za izgradnju regionalne pomorske sposobnosti u državama Roga Afrike (EUCAP NESTOR)
   (2013/400/ZVSP)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2012/389/ZVSP od 16. srpnja 2012. o misiji Europske unije za izgradnju regionalne pomorske sposobnosti u državama Roga Afrike (EUCAP NESTOR) (1), a posebno njezin članak 9. stavak 1.,
   budući da:

               (1)

               Na temelju odluke Vijeća 2012/389/ZVSP Politički i sigurnosni odbor (PSO) ovlašten je da u skladu s člankom 38. Ugovora donese relevantne odluke za potrebe provedbe političkog nadzora i strateškog usmjeravanja misije Europske unije za izgradnju regionalne pomorske sposobnosti u državama Roga Afrike (EUCAP NESTOR), uključujući odluku o imenovanju voditelja misije.

               (2)

               PSO je 16. srpnja 2012. donio Odluku EUCAP NESTOR/1/2012 (2) o imenovanju g. Jacquesa Launaya voditeljem misije EUCAP NESTOR od 17. srpnja 2012.

               (3)

               Visoki predstavnik Unije za vanjske poslove i sigurnosnu politiku predložio je 12. srpnja 2013. imenovanje g. Etiennea DE MONTAIGNEA DE PONCINSA voditeljem misije EUCAP NESTOR od 16. srpnja 2013. do 15. srpnja 2014., kao nasljednika g. Jacquesa LAUNAYA,

         DONIO JE OVU ODLUKU:
   Članak 1.
   G. Etienne DE MONTAIGNE DE PONCINS imenuje se voditeljem misije Europske unije za izgradnju regionalne pomorske sposobnosti u državama Roga Afrike (EUCAP NESTOR) od 16. srpnja 2013. do 15. srpnja 2014.
   Članak 2.
   Ova Odluka stupa na snagu na dan donošenja.
   Primjenjuje se od 16. srpnja 2013.

      Sastavljeno u Bruxellesu 23. srpnja 2013.

            Za Politički i sigurnosni odbor

            Predsjednik

         W. STEVENS

      (1)  SL L 187, 17.7.2012, str. 40.

      (2)  SL L 198, 25.7.2012., str. 16.


title: 2014/942/EU: Odluka Vijeća od 17. prosinca 2014. o imenovanju njemačkog člana Europskog gospodarskog i socijalnog odbora

text:
               23.12.2014

               HR

               Službeni list Europske unije

               L 367/96

         ODLUKA VIJEĆA
   od 17. prosinca 2014.
   o imenovanju njemačkog člana Europskog gospodarskog i socijalnog odbora

      (2014/942/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog njemačke vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskog gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Mjesto člana u Europskom gospodarskom i socijalnom odboru oslobodilo se po isteku mandata g. Gökea FRERICHSA,

         DONIJELO JE OVU ODLUKU:
   Članak 1.
   G. Gerhard HANDKE, Generaldirektor des Bundesverbandes Großhandel, Außenhandel, Dienstleistungen - BGA, imenuje se članom Europskog gospodarskog i socijalnog odbora do kraja tekućeg mandata koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 17. prosinca 2014.

            Za Vijeće

            Predsjednik

         G. L. GALLETI

      (1)  SL L 251, 25.9.2010., str. 8.


title: Odluka (EU) 2015/436 Europskog parlamenta i Vijeća od 17. prosinca 2014. o aktivaciji Fonda solidarnosti Europske unije

text:
               17.3.2015

               HR

               Službeni list Europske unije

               L 72/6

         ODLUKA (EU) 2015/436 EUROPSKOG PARLAMENTA I VIJEĆA
   od 17. prosinca 2014.
   o aktivaciji Fonda solidarnosti Europske unije
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (1), a posebno njezin članak 4. stavak 3.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 11.,
   uzimajući u obzir prijedlog Europske komisije,
   budući da:

               (1)

               Europska unija osnovala je Fond solidarnosti Europske unije („Fond”) kako bi pokazala solidarnost prema stanovništvu iz regija pogođenih katastrofama.

               (2)

               Člankom 10. Uredbe Vijeća (EU, Euratom) br. 1311/2013 (3) omogućuje se aktivacija Fonda do godišnje gornje granice od 500 milijuna EUR (u cijenama iz 2011.).

               (3)

               Uredba (EZ) br. 2012/2002 sadrži odredbe u skladu s kojima se Fond može aktivirati.

               (4)

               Italija je podnijela zahtjev za aktivaciju Fonda zbog poplava.

               (5)

               Grčka je podnijela zahtjev za aktivaciju Fonda zbog potresa.

               (6)

               Slovenija je podnijela zahtjev za aktivaciju Fonda zbog ledenih oluja.

               (7)

               Hrvatska je podnijela zahtjev za aktivaciju Fonda zbog ledenih oluja nakon kojih su uslijedile poplave,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2014. aktivira se Fond solidarnosti Europske unije i osigurava se iznos od 46 998 528 EUR u odobrenim sredstvima za preuzimanje obveza.
   U okviru općeg proračuna Europske unije za financijsku godinu 2015. aktivira se Fond solidarnosti Europske unije kako bi se pružio iznos od 46 998 528 EUR u odobrenim sredstvima za plaćanje.
   Članak 2.
   Ova se Odluka objavljuje u Službenom listu Europske unije.

      Sastavljeno u Strasbourgu 17. prosinca 2014.

            Za Europski parlament

            Predsjednik

         M. SCHULZ

            Za Vijeće

            Predsjednik

         B. DELLA VEDOVA

      (1)  SL L 311, 14.11.2002., str. 3.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje od 2014. do 2020. (SL L 347, 20.12.2013., str. 884.).